ETXEBARRIETA LEGRAND (EH Bildu, 2017-06-23):
Begionez ikusteko bertan zuzenean ikustera gonbidatzen zaitut, zuzenean ikusteko zer den bertan gertatzen dena.
Landaida andreak eta aurretik Emakunden parte hartu duten hainbat eta hainbat kide bertan egoten daudela badakigu. Arartekoa ere bertan izan da eta berak ere hala esan zuen, lehendakaria bertan egotea aurreraurrats ona izango litzatekeela.
Eta guk berriz ere galdetzen dugu non egongo zaren, Urkullu jauna, urtero-urtero jai parekideen alde festa egiten eta aldi berean borrokan ari diren horiekin edo besteekin?
2017. urtean gaude, Berdintasun Legea indarrean, Emakunde martxan, Berdin Sarea indartzen, Beldur Barik programa eskolaz eskola, berdintasun unitateak udalerri gehienetan, eta gehienetan diot, Irun eta Hondarribian ez dagoelako.
Irun eta Hondarribian daukaguna da alarde bat. Bi alarde: 2017. urtean herriko jaietan emakume gizonen parean parte hartu nahi izateagatik erasotuak eta ukatuak. Irun eta Hondarribian, 2017an. Irun eta Hondarribian ditugu PNVko eta PSEko alkateak, jai baztertzaile bati harrera instituzional egiten diotena eta 2017an Irun eta Hondarribian ditugu PNV eta PSEko alkateak jai parekide bati harrerarik egiten ez diotenak.
Horregatik, berriro ere diot, oso garrantzitsua da zu bertan egotea. Zuk ere emakumeak gizonen parean herriko jaietan aritu izanagatik 20 urtez baztertuak izan diren horien ondoan egotea, baztertzen jarraitzen direlako, instituzionalki baztertzen jarraitzen direlako, udalek baztertzen dituztelako.
20 urte beranduago, berandu bada ere, behingoz lehendakaria bertan egotea oso albiste ona izango litzateke. Fisikoki balkoi horretan egotea harrera egitean norekin zauden argi uzten duzulako eta jendeak hori eskatzen duelako.
Arartekoa eta Emakunde hor daudela badakigu eta pozten gara eta eskertzen da haiek egindako lana eta eskariei ezin zaie muzin egin eta eskertzen da bertan egotea. Begiratu Donostia, Andoain, Antzuola, Zumarraga, dantzan, herriko jaietan, herriko prozesioetan, parte hartzen ari dira bertako emakumeak eta gizonak berdintasunean, parekidetasunean, instituzioak eta elkarteak eta herritarrak elkarrekin bildu direlako.
Urkullu jauna, aurpegia eman behar dugu guztiok. Argi adierazi non gauden, norekin gauden eta zer legitimatzen dugun 20 urte baino gehiago pasatu direlako.
Bazterketa instituzional hau ustez bizikidetzaren izenean egin izan da, bizikidetza da txilibitua emakumeek eta gizonek elkarrekin jotzeagatik harrera ofizialik ez jasotzea zeren ez dute jasotzen oraindik ere. Bizikidetza da txilibitua emakumeek ezin jo izana inposatzen duten horiei harrera ofiziala egitea egiten jarraitzen delako oraindik ere. Non dago hor zoru etikoa?
Urkullu jauna, denbora duzu oraindik. Benetan, astebete, gonbidapenari heldu eta Irunera etortzeko. Zure parte hartzea aletxo bat izango delako, Euskal Autonomia Erkidegoa berdintasunaren lurraldeen laugarren postura pasatzeko ezinbestekoa delako arazo honi heldu eta behingoz amaiera ematea eta batu zaitez parekidetasunaren festara.
Zure zain izango gaituzu Irungo Udaletxeko balkoian bizipen ederrak konpartitzeko, berdintasunaren aldeko borrokan aletxoa jartzeko eta egon behar duzun tokian zaudela sentitzeko.